AfriSake tree toe tot Pienaarspoort-grondgrypeArgieffoto (Foto: SAUK) Die sakeregtewaghond AfriSake is tans besig om grondeienaars in Pienaarspoort in samewerking met sy regspan Hurter Spies Ingelyf by te staan om ’n dringende interdik te bekom ten einde ’n groep besetters van die grond te verwyder. Die Suid-Afrikaanse Polisiediens (SAPD) is vroeër sonder sukses genader om die grondbesetters te verwyder. Dit is belangrik vir grondeienaars, spesifiek diegene wat landbougrond besit, om hul eiendom te beskerm en so gou as moontlik teen enige onwettige besetting op te tree. “Ons sal aanhou om ons lede en slagoffers by te staan, selfs al vind diesulke grondbesettings toenemend plaas,” sê Charles Castle, bestuurder by AfriSake. “Die huidige regering se beloftes van grondhervorming laat die meerderheid van die bevolking raadop en as gevolg daarvan sien ons dat al hoe meer mense reg in eie hande begin neem. Sulke optrede moet egter onmiddellik in die kiem gesmoor word, want artikel 25 van die Grondwet word wesenlik daardeur bedreig en ons moet aanhou om teenstand te bied.” Marjorie van Schalkwyk, kandidaatprokureur by Hurter Spies Ingelyf, het gesê tydens die uitreik van die aansoek het die hof geen lêers beskikbaar gehad om die saak te open nie. “Dit beteken dat dringende aansoeke belemmer kan word, asook dat die hof tans sukkel om hul administratiewe funksies uit te voer. Ons het egter uiteindelik daarin geslaag om die dringende aansoek vandag uit te reik.” AfriSake en sy regspan het reeds soortgelyke onwettige grondbesettings suksesvol teengestaan in onder meer Bronkhorstspruit, Brits en Mooinooi.